**ON LINE IKASTARO MASIBO IREKIAK (MOOC) DISEINATZEKO, PRESTATZEKO ETA ARGITARATZEKO DEIALDIA (2015).**

SARRERA

MOOC (Massive Online Open Course) ikastaroak urrutiko prestakuntzako ikastaroak dira, ezagutza modu irekian, doan eta on line eskuratzea oinarritzat hartuta ahalik eta erabiltzaile gehienengana heltzea helburu dutenak, horretarako elkarlanean aritzeko metodologia parte hartzailea erabiliz.

Informazio eta komunikazio teknologiak unibertsitateetan, bai irakaskuntzan bai ikerketan, apurka-apurka ematen ari den aldaketa baldintzatzen ari dira. Oraintsu agertu den irakaskuntza ereduetako bat, sarea eta informazioa beste era batera ulertzetik sortutakoa, MOOC ikastaroena da.

Azken urteotan nazioarteko hainbat ekimen sortu dira era horretako prestakuntza eskaintzaren inguruan, eta Universidad del País Vasco/Euskal Herriko Unibertsitateak deialdi hau sustatu du bere ikastaro eskaintza propioa antolatzeko.

1. DEIALDIAREN HELBURUA

Deialdiaren helburua da on line ikastaro masibo irekiak (MOOC) diseinatzea, prestatzea eta argitaratzea, baita horiek ezartzea eta ebaluatzea ere.

2. ONURADUNAK ETA EPEAK

Deialdi honetan ezarritakoaren arabera, UPV/EHUko arduraldi osoko edozein irakaslek proposatu ahalko du 2015-2016 ikasturtean emateko MOOC ikastaro bat.

Proposamenak bakarka edo taldeka egin ahal izango dira baina taldeka eginez gero, adierazi egin beharko da taldeko zein kide izango den proiektuaren ardura izango duen koordinatzailea.

Proposamenetan MOOC ikastaroari buruzko oinarrizko informazioa eman beharko da, dokumentu honen 1. eranskineko eredua erabilita.

Proposamenak egiteko epea deialdia Gradu Ikasketen eta Berrikuntzaren arloko Errektoreordetzako iragarki oholean argitaratu ondorengo egunean irekiko da eta hiru aste igarotakoan itxiko da.

3. MOOC IKASTAROEN EZAUGARRIAK

MOOC izena ematen zaio osorik on line ematen den eta ezaugarri nagusitzat irekia eta “masiboa" izatea dituen ikastaroari. Urrutiko eskaintzaren barruan UPV/EHUko MOOC ikastaro bat bereizten duten ezaugarri nagusiak honako hauek dira:

* Irekia izatea: ez da aurretik baldintzarik bete behar ikastaroan sartzeko eta edonork parte har dezake bertan; nahitaez egin beharreko gauza bakarra erregistratzea da, materiala eta baliabideak erraz eta doan eskuratu ahal izateko.
* On line izatea: ikastaro osoa urrutiko irakaskuntza modalitatean ematen da. Ordenagailua, Interneteko konexioa eta nabigatzaile bat baino ez da eduki behar. Ikastaro hauek antolatzeko ardatz nagusiak dira ikasketa prozesuan laguntzeko ikus-entzunezko materiala erabiltzea, ikasleen aurrerapenak neurtzeko jarduera eta ariketak egitea, eta zalantzak azaldu eta MOOC ikastaroan modu aktiboan parte hartzeko eztabaida eremu bat eskaintzea.
* Masiboa izatea: ahalik eta erabiltzaile gehienengana heltzeko pentsatuta dago, aurretik ezarritako parte hartzaile kopuru mugaturik gabe. Hedapen zabala du eta interes eta helburu desberdinak dituzten ikasleei zuzenduta dago.
* Autonomia ematea: ikastaroaren egitura ikasleek modu autonomoan ikasteko pentsatuta dago, eta, baliabide ugari erabiltzen dira, besteak beste, bideoak, estekak eta dokumentuak, baita eztabaida eta komunikazio guneak ere.
* Parte hartzailea izatea: ikasleek ezagutzak eta esperientziak partekatu ahal izateko komunitateak sortzeko pentsatuta dago, elkarlanerako sareak eta proposatutako intereseko gaiei buruzko elkarrizketak sortzeko.

Hasieran, UPV/EHUko MOOC ikastaroen eskaintza bateratzeko eta ikastaro horiek definitu eta abian jartzeko, ikastarook oinarrizko egitura bat bermatuko duten ezaugarriak izan behar dituzte.

1. **Iraupena**

Ikastaroek gutxienez lau aste iraun beharko dute, eta, gehienez, hamabi. Gomendagarriena MOOC ikastaroak sei astekoak izatea da.

1. **Lan zama**

Ikasleak ikastaroari eskaini beharreko denbora ez da izan behar asteko bost ordutik gorakoa.

1. **Egitura**

MOOC ikastaroa moduluka antolatuta egon beharko da eta modulu horiek modu argi eta orekatuan egituratua egon beharko dira, MOOC ikastaroan parte hartzen duten erabiltzaileek ikastaroaren edukien eta baliabideen jarraipena errazago egin dezaten.

Astero modulu bat emango da.

1. **Baliabideak**

Modulu bakoitzak, nahitaez, honako hauek eduki beharko ditu:

* Ikus-entzunezko materiala: moduluaren edukiak gehienbat ikus-entzunezkoak izan beharko dira, azpitituluekin, eta irakasleak edo irakasle taldeak egin beharko du kontaketa. Ikus-entzunezko materiala grabatzeko, UPV/EHUko Campus Birtualak azken belaunaldiko ekipoak dituzten instalazioak ditu, baita ikastaroak prestatu behar dituzten irakasleei laguntzeko langile espezializatuak ere.
  + Modulu bakoitzaren ikus-entzunezko edukiek 30 eta 90 minutu bitartean iraun behar dute (batez beste, 60 bat minutu). Moduluetako bideo bakoitzak 3 eta 12 minutu bitartean iraun behar du.
  + Irakasle taldeak UPV/EHUko Campus Birtualaren laguntza izango du horiek egiteko.
* Laguntza material teorikoa: irakasleak edo irakasle taldeak ikus-entzunezko materialaren edukia osatuko duen dokumentazio lagungarria eman beharko du, hala nola, kanpoko estekak, argitaratutako fitxategiak, irakurgaiak, eta abar.
  + Oro har esanda, gutxienez bi baliabide eman behar dira bideoko hogeita hamar minutuko (kanpoko estekak, gomendatutako irakurgaiak, erreferentziazko dokumentuak, gaiarekin lotutako bideoak, eta abar.)
* Ebaluazio sistema: modulu bakoitzaren bukaeran MOOC ikastaroan parte hartzen dutenek modulu horretan lortu dituzten ezagutzak ebaluatzeko sistema bat ezarri ahalko da. Moduluaren bukaeran ebaluazioa egiteko sistema hau erabiltzeak ez du esan nahi ezingo denik ebaluazio ariketarik egin moduluaren barruan, hura bukatu orduko.

1. **Zero modulua**

Aurrekoaz gain, MOOC ikastaroak zero modulu bat edo, bestela esanda, sarrerako modulu bat eduki beharko du. Bertan MOOC ikastaroan emango den gaia deskribatzeko bideo labur bat egon beharko da. Horrez gain, modulu honetan MOOC ikastaroan parte hartuko duten ikasleek dituzten ezagutzak ebaluatu ahal izango dira, irakasleak edo irakasle taldeak jakin dezan ikasleen hasierako maila zein den.

1. **Komunitatea**

MOOC ikastaroan parte hartzen duten ikasleen arteko komunikazioa sustatzeko eta ikasleok dituzten ezagutzen trukerako eztabaidak bultzatzeko, irakasleak edo irakasle taldeak eztabaida foro bat sortu beharko du. Eztabaida foroaz gain, irakasle taldeak elkarlanean aritzeko eta parte hartzeko beste komunikazio tresna batzuk ere eskura izango ditu, hala nola, bloga, izena eman dutenei e-mailak bidaltzeko banaketa zerrenda, wikia, eta abar.

1. **Jabetza intelektuala**

MOOC ikastaroen izaera irekia dela eta, plataformako MOOC ikastaroetako material guztia Creative Commons lizentziapean argitaratu beharko da nahitaez. Irakasleak edo irakasle taldeak modu askean erabaki ahal izango du bere edukiak Creative Commons erako zein lizentziapean argitaratuko diren.

BALDINTZAK

Eskaera guztietan, arduradunek honako baldintza hauek onartu behar dituzte:

Edukia originala eta norberak sortutakoa izan behar da eta proiektuaren ardura duen irakasleak bermatu egin behar ditu argitaratuko den materialaren egile eskubideak. Salbuespen modura, posible da norberak sortutakoak diren eta OCW atarian argitaratu diren baliabideak erabiltzea, betiere, Creative Commons lizentziarekin.

MOOC ikastaroa emateko erabiliko den plataforman argitaratzeaz gain, materialak UPV/EHUk eduki irekietarako dituen erakunde atarietan argitaratu ahal izango dira.

Eskaerek irakasle edo ikertzailearen saileko zuzendariaren bermea eduki beharko dute. Baldintza hau proiektu bakoitzeko kide guztiek bete beharko dute kideok sail desberdinetakoak izatea suertatuz gero.

AURKEZPENA ETA EPEA

Deialdi honetan prestatutako MOOC ikastaroak 2015-16 ikasturtean emango dira.

Eskaerak UPV/EHUko Gradu Ikasketen eta Berrikuntzaren arloko errektoreordeari zuzenduko zaizkio. Eskaerok Arabako, Bizkaiko eta Gipuzkoako campusetako erregistro orokorretan aurkeztu ahal izango dira, hau da, UPV/EHUren 2007ko maiatzaren 28ko Erabakian aipatutako bulegoetan (2007ko abuztuaren 3ko EHAA); edo, bestela, Herri Administrazioen Araubide Juridikoari eta Administrazio Prozedura Erkideari buruzko 30/92 Legeko 38.4 artikuluari jarraiki.

Eskaerekin batera 1. eranskinean emandako informazioa eta sailaren baimena aurkeztuko dira.

AUKERAKETA PROZEDURA

Epe barruan eta behar bezala jasotako proposamenak horretarako sortutako batzorde batek ebaluatuko ditu. Batzordea osatuko dutenak honako hauek izango dira:

Batzorde titularra:

Batzordeburua: Gradu Ikasketen eta Berrikuntzaren arloko errektoreordea

Idazkaria: Akademia Antolakuntzako eta Campus Birtualeko zuzendaria

Kidea: Ingurune Digitalen zuzendaria

Kidea: Graduko Batzordeko kide bat

Kidea: Campus Birtualeko ikus-entzunezkoetako teknikari bat

Ordezko batzordea:

Batzordeburua: Bizkaiko Campuseko errektoreordea

Idazkaria: Irakaslana Ebaluatzeko Zerbitzuko zuzendaria

Kidea: MOOC ikastaroetan esperientzia duen irakasle bat

Kidea: Graduko Batzordeko kide bat

Kidea: Campus Birtualeko e-learningeko teknikari bat

Batzordeak jasotako proposamenak ebaluatuko ditu honako irizpide hauen arabera:

* Proposamenaren eta UPV/EHUko MOOC ikastaroei eskatzen zaizkien ezaugarrien arteko bat etortzea
* MOOC ikastaroaren diseinua eta egokitasuna
* MOOC ikastaroaren egitura
* Irakasle taldearen gaitasuna, esperientzia eta curriculuma
* Ikus-entzunezko baliabideen eta ikus-entzunezkoen erabilera egokia
* Proposamenaren originaltasuna eta berritasuna

Proposamen guztietatik, gehienez zortzi (8) aukeratuko ditu batzordeak.

DEIALDIAREN EBAZPENA

Aukeraketa egin behar duen batzordearen proposamena ikusi ondoren, Gradu Ikasketen eta Berrikuntzaren arloko errektoreordeak deialdia ebatziko du eta aukeraketaren emaitzaren berri emango du hura unibertsitateko webgunean argitaratuta 20 eguneko gehienezko epean, eskaerak aurkezteko azken egunetik hasita (<http://www.ehu.eus/eu/web/cvb/home>).

Esleipen erabakiaren kontra aukerako berraztertze errekurtsoa jarri ahal izango da hilabeteko epean erabakia argitaratu eta biharamunetik aurrera; bestela, administrazioarekiko auzi errekurtsoa jarri ahal izango da zuzenean Bilboko Administrazioarekiko Auzietako Epaitegian, hilabete biko epean, Estatutuetako 160. artikuluari lotuta Administrazioarekiko Auzien Eskumena Arautzen duen uztailaren 13ko 29/1998 Legeak dioenaren arabera.

MOOC IKASTAROAK GARATZEA ETA ABIAN JARTZEA

UPV/EHUko Campus Birtualak lagundu egingo du aukeratutako MOOC ikastaroen garapenean. Aukeratutako MOOC ikastaroetako irakasle taldeek hiru hilabete izango dituzte gehienez ikastaroak garatzeko, eta, edonola ere, ikastaroak prest egon beharko dira 2015-16 ikasturteko bigarren lauhilekotik aurrera ezartzeko.

MOOC ikastaroak garatutakoan, MOOC ikastaroaren koordinatzailearen sailak txostena egin beharko du ikastaroa abian jarri aurretik. Sailaren aldeko txostena eta, ondoren, hasierako aukeraketa egin duen batzordearen oniritzia lortu duten ikastaroak baino ez dira abian jarriko.

AITORPENA

Aukeratutako MOOC ikastaroetan parte hartzen duten irakasleek dagokion aitorpenerako eskubidea izango dute, eta eskubide hori gauzatzeko, diploma bat emango zaie. Aitorpena parte hartzaile bakoitzari egingo zaio, proiektua bukatutakoan.

# 1. ERANSKINA. MOOC IKASTAROAREN FITXA

MOOC ikastaro bakoitzaren proposamenarekin batera MOOC ikastaroari buruzko informazio garrantzitsua aurkeztu beharko da, jarraian adierazitakoaren arabera:

DATU PERTSONALAK:

* Proiektuaren koordinatzailea
* Elkarlanean arituko den taldea
* Parte hartuko duten irakasleen curriculuma, batez ere,

e-learningean duten esperientzia nabarmenduta

MEMORIA:

|  |
| --- |
| Izenburua: |
| MOOC ikastaroaren edukiaren laburpena (gehienez 10 lerro): |
| Proposatutako gaiak duen interesaren justifikazioa (gehienez 30 lerro): |
| MOOC ikastaroa nori zuzenduta dagoen: |
| Jakintza arloa(k): |
|  |
| Dagoeneko beste unibertsitate batzuetan edo on line ematen diren antzeko MOOC ikastaroak: |
| Aurreikusitako hasiera data: |
| Iraupena (asteetan): |
| MOOC ikastaro bakoitzerako aurreikusitako edizioak: |
| Asteko lan/ikasketa zama: |
|  |
| Irakaslearen edo irakasle taldearen ibilbidearen deskribapen laburra (gehienez 8 lerro): |
| MOOC ikastaroa osatzen duten moduluen izenburuak eta deskribapen laburra (gehienez bi lerro modulu bakoitzeko): |
| Gomendatutako aurretiko ezagutzak: |
| Gomendatutako irakurgaiak: |
| MOOC ikastaroaren antolaketa (ikus-entzunezko edukien eta laguntza edukien egitura, eta ebaluazio kopurua eta motak): |
| Nabarmentzekoak diren MOOC ikastaroaren beste ezaugarri batzuk: |